Bartosz Piasecki

Bartosz Mariusz «Bart» Piasecki (; født 9. desember 1986 i Tczew i Polen) er en norsk fekter som representerer Bygdø Fekteklubb. Øvelsen hans er kårde. Han tok sølv i kårde menn i de olympiske leker i London i 2012, og bronse i Europalekene 2015 tre år senere.

Piasecki fikk bronse under U23-EM i fekting i Debrecen 2009. I juni 2012 kom han på 16.-plass i EM i fekting i Italia. Han fikk en førsteplass i Nordisk mesterskap 2012,2013,2014 og har to NM-gull.

Han fekter med høyre hånd, og blir trent av sin far, Mariusz Piasecki, som tidligere representerte Polen i fekting. Sammen med familien kom Piasecki til Norge i 1988, før han var 2 år. Han er bosatt i Oslo, er utdannet matematikklærer og underviser ved Wang videregående skole i Oslo.

Sommer-OL 2012 London 
Piasecki representerte Norge i Sommer-OL 2012, hvor han var rangert som nr. 23 av deltagerne. Piasecki var på forhånd rangert som nr. 47 i verden.

I sin første kamp møtte han franske Gauthier Grumier, en kamp Piasecki vant 14-13. I åttedelsfinalen slo han ungarske Geza Imre, og gikk til kvartfinalen. Der møtte han Yannick Borel, i en kamp der Borel ledet 4-0, men som Piasecki snudde, og vant 15-14. Semifinalen mot sørkoreanske Jung Jin-sun ble jevn, men etter seier 15-13 gikk Piasecki til finalen. I finalen tapte han 15-10 og fikk sølvmedalje. Han ble slått av venezuelanske Rubén Limardo, som ledet 4-3 etter første periode og 12-6 etter andre periode. I tredje periode satte Limardo de to første poengene, deretter kom Piasecki tilbake med 4 poeng på rad, før Limardo satte inn det avgjørende poenget og vant kampen.

I Oslo Open 2012 i november tapte han igjen finalen mot Limardo, denne gangen med 15-14, etter at Piasecki hadde ledet det meste av kampen.

Han ble tildelt Fearnleys olympiske ærespris for prestasjonen.

Priser, utmerkelser og nominasjoner 
 2013: Vant «Åpen klasse» for 2012 under Idrettsgallaen 2013 
 2013: Nominert til «Årets gjennombrudd» under Idrettsgallaen 2013
 2013: Nominert til «Årets navn» for 2012 under Idrettsgallaen 2013
 2012: Tildelt Fearnleys olympiske ærespris

Referanser

Eksterne lenker 
 
 
 
 
  London 2012 - Bartosz Piasecki
  Utdanningsnytt nr.21 2011 - side 33 (pdf)
  Bygdø Fekteklubbs offisielle nettsider

Norske fektere
Norske pedagoger
Olympiske sølvmedaljevinnere for Norge
Kongepokalvinnere i fekting
Medaljevinnere under Sommer-OL 2012
Deltakere for Norge under Sommer-OL 2012
Fektere under Sommer-OL 2012
Deltakere under Europalekene 2015
Mesternes Mester-deltakere
Nordmenn født i Polen
Nordmenn av polsk opphav
Personer fra Tczew fylke
Personer fra Oslo
Olympiske medaljevinnere i fekting
Norgesmestere i fekting